Tarybos sprendimas
2004 m. balandžio 29 d.
dėl Europos bendrijos Protokolo dėl Europos bendrijos įstojimo į Europos saugios oro navigacijos organizaciją sudarymo
(2004/636/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 80 straipsnio 2 dalį, siejant su jos 300 straipsnio 2 dalies pirmosios pastraipos pirmuoju sakiniu ir 300 straipsnio 3 dalies antrąja pastraipa,
atsižvelgdama į Komisijos pasiūlymą,
atsižvelgdama į Europos Parlamento pritarimą [1],
kadangi:
(1) Intensyvus judėjimas oro erdvėje ir būsimas Bendro Europos dangaus įgyvendinimas reikalauja imtis skubių priemonių Bendrijos ir Europos saugios oro navigacijos organizacijos (Eurokontrolės) lygiu.
(2) Bendrija turi išimtinę kompetenciją arba kompetenciją, kuria dalijasi su valstybėmis narėmis tam tikrose srityse, kurioms taikoma Keliskart iš dalies pakeista 1960 m. gruodžio 13 d. "Eurokontrolės" tarptautinė konvencija dėl bendradarbiavimo oro navigacijos saugos srityje, kurios suvestinis dokumentas parengtas 1997 m. birželio 27 d. protokolu (iš dalies pakeista Konvencija). Bendrijai, siekiančiai įgyti šią kompetenciją, įstoti į Eurokontrolę leidžiama pagal iš dalies pakeistos Konvencijos 40 straipsnį.
(3) Komisija Bendrijos vardu derėjosi su Eurokontrolės Susitariančiosiomis Šalimis dėl Europos bendrijos prisijungimo prie Eurokontrolės protokolo (Protokolo).
(4) Šis protokolas buvo sudarytas ir pasirašytas Bendrijos vardu 2002 m. spalio 8 d. Briuselyje.
(5) Laikydamosi Bendrijos ir valstybių narių abipusio bendradarbiavimo įsipareigojimų, Bendrija ir tos valstybės narės, kurios yra Eurokontrolės narės, turėtų tuo pačiu metu ratifikuoti šį protokolą ir iš dalies pakeistą Konvenciją siekdamos užtikrinti vienodą visų jos nuostatų taikymą Bendrijoje.
(6) Šis protokolas turėtų būti patvirtintas,
PRIĖMĖ ŠĮ SPRENDIMĄ:
1 straipsnis
Šiuo dokumentu Bendrijos vardu patvirtinamas Europos bendrijos įstojimo į Europos saugios oro navigacijos organizaciją protokolas.
Protokolo tekstas pridedamas prie šio sprendimo.
2 straipsnis
Šiuo dokumentu Tarybos pirmininkas įgaliojamas paskirti asmenį(-is), kuriam(-iems) Bendrijos vardu suteikiama teisė deponuoti ratifikavimo dokumentą Belgijos Karalystės Vyriausybei pagal Protokolo 9 straipsnio 2 dalies nuostatas kartu su kompetencijos deklaracija, kuri yra pridedama prie šio sprendimo.
Visos valstybės narės deponuoja Protokolo ratifikavimo dokumentą tuo pačiu metu kaip Protokolo ir iš dalies pakeistos Konvencijos ratifikavimo dokumentus.
Priimta Liuksemburge, 2004 m. balandžio 29 d.